Virallinen lehti nro C 174 , 08/06/1998 s. 0097



KIRJALLINEN KYSYMYS E-3678/97 komissiolle esittäjä(t): Rosemarie Wemheuer (PSE) (19. marraskuuta 1997) Aihe: Voimalan rakentaminen Kreetalle 1. Voiko komissio ilmoittaa, rakennetaanko Kreetalle aurinkokennovoimala ja milloin se siinä tapauksessa rakennetaan, mikä sen kapasiteetti tulee olemaan, paljonko EU-tukea hankkeelle maksetaan ja minkä yritysten kanssa tehdään sopimukset voimalan rakentamisesta? 2. Lehdissä on useaan otteeseen kerrottu, että Greenpeace vaikutti tämän voimalan rakentamiseen. Voiko komissio ilmoittaa, mitä tämä vaikuttaminen oli? 3. Voiko komissio ilmoittaa, miten pitkälle THERMIE-ohjelmasta tuettu hanke nimellisteholtaan 50 MW:n aurinkolämpövoimalan rakentamiseksi Kreetalle on edennyt ja mihin voimala on tarkoitus sijoittaa? 4. Liittyvätkö aurinkokennovoimalan rakentaminen Kreetalle ja siellä jo THERMIE-ohjelmasta tuettu hanke aurinkolämpövoimalan rakentamiseksi jotenkin toisiinsa? Pitääkö paikkansa, että aurinkolämpövoimalan rakentamista aiotaan lykätä aurinkokennovoimalan rakentamisen vuoksi? 5. Tietääkö komissio, onko Kreikan hallitus, Kreetan aluehallitus tai jokin muu alueellinen elin tai julkinen tai yksityinen yritys hakenut tukea aluekehitysrahastosta fossiilisilla polttoaineilla toimivien voimaloiden rakentamiseksi Kreetalle? Komission jäsenen Christos Papoutsisin komission puolesta antama vastaus (9. tammikuuta 1998) 1. Yhteisön tukikehykseen Kreikan hyväksi kaudella 1994*1999 liittyy energia-alan toimintaohjelma, jonka yhteydessä Iweco Solar SA -yritys on esittänyt kaksi ehdotusta aurinkovoimaloiden rakentamiseksi sähköntuotantoa varten. Ensimmäinen koskee 5 megawatin (MW) yksikköä Heraklionin Miresissä ja toinen 4,9 MW:n yksikköä Rethymnonissa. Vain ensimmäinen ehdotus on hyväksytty tietyin edellytyksin. Kreikan viranomaiset tutkivat parhaillaan, onko ehdotuksen tehnyt yritys täyttänyt kaikki vaatimukset. 2. Komissiolla ei tällä hetkellä ole tietoja parlamentin jäsenen mainitsemista seikoista eikä se siten voi antaa pyydettyjä selvityksiä. 3. Theseus-nimellä tunnettu 52 sähkömegawatin (MWe) aurinkolämpövoimalaitos rahoitetaan osittain Thermie-ohjelmasta. Theseus-hankkeessa on kyse 52 MWe:n sähkövoimalaitoksen rakentamisesta, jossa aurinkoenergian kokoojien kenttä (korkean lämpötilan tekniikka) on yhdistetty perinteiseen kaasua käyttävään voimalaitokseen (hybridijärjestelmä). Suunniteltu sijoituspaikka on Fragokastello Hanian prefektuurissa (Kreetalla). Ehdotetun hybridijärjestelmän innovatiivisuuden takia hankkeelle annetaan sen suunnitteluvaiheessa tukea Thermie-ohjelmasta (sopimus numero TE/235/96). Mittasuhteita, suunnitelmia ja sopivinta yhteenliittymää koskevia yksityiskohtaisia tietoja annetaan tämän ensimmäisen vaiheen lopussa Kreetan alueellisen energiasuunnitelman mukaisesti. Hankesopimus allekirjoitettiin joulukuussa 1996 ja hanke käynnistyi tammikuussa 1997. 4. Koska aurinkovoimalaitosta ja aurinkolämpövoimalaitosta kehitetään erilaisten yhteisön välineiden avulla, niissä käytetään erilaista energiatekniikkaa (aurinkoenergia ja hybridiaurinkolämpö), ne ovat kooltaan erilaisia (5 MW:n huipputeho ja 52 MWe) ja niillä on erilaiset tavoitteet (aluekehitys ja teknologiset innovaatiot), ei kumpaakaan hanketta ole syytä sulkea pois. 5. Komissio ei ole vastaanottanut minkäänlaista pyyntöä, joka koskisi osarahoituksen saamista tällaisille hankkeille Euroopan aluekehitysrahastosta.